# ПРАТЕНИЧКО ПРАШАЊЕ

Од пратеникот Владо Бучковски, поставено на

62-та седница на Собранието на Република Македонија,

одржана на 25 јуни 2009 година

 Пратеничкото прашање гласи:

Прашањето е на старо - нова тема, случајот Михајло Маневски, министер и пензионер во исто време.

Да ве потсетам, минатата седница на 28 мај ве прашав - Почитуван претседателе на Владата, дали знаете дека по донесувањето на Законот за изменување и дополнување на Законот за пензиско и инвалидско осигурување, кој важи од 1 јануари 2009 година, единствен пензионер во Република Македонија кој зема пензија и плата е министерот за неправда Михајло Маневски?

На минатата седница за пратенички прашања министерот за правда изјави: "Му благодарам на пратеникот Бучковски за поставаеното прашање. Не е точно дека не сум се изјаснил. Јас сум се изјаснил по барањето на Фодот дека се откажувам од моето право што ми следува за добивање дел од сопствената пензија, согласно законот и дека се определувам да добивам плата за остварување на работните обврски. Така да, тоа не е точно што го говори пратеникот Бучковски".

Почитуван претседателе на Владата, министерот за неправда ве лажеше вас, ја лажеше македонската јавност.

Дали врз основа на понудениот доказ од Фондот за пензиско и инвалидско осигурување од кое се гледа дека Михајло Маневски дури на 1 мај 2009 година престанал да прима пензија, дали ќе го разрешите министерот за правда или ќе побарате сам да се повлече од функцијата. Фондот за пензиско и инвалидско осигурување констатира: "заради сите овие пропусти и развлекување на постапката, решението за ускратување на правото на пензија за Михајло Маневски е донесено на 4.04.2009 година. Престанала пензијата да се исплатува - вели Фондот за пензиско и инвалидско осигурување, сметано од 1.05.2009 година".

Почитуван претседателе на Владата, во Информацијата што ја подготвува Фондот за пензиско и инвалидско осигурување сведоци сме на уште еден случај за Гинис, за Гинисовата книга. Сакајќи да го затскрие скандалот прави уште една злоупотреба, Владата ретроактивно го одјавува министерот за правда од платниот список на Владата, иако земал 4 месеци плата. Имате случај кој ви го констатира Фондот за пензиско и инвалидско осигурување дека ноторен е фактот дека Михајло Маневски е министер во Владата на Република Македонија повеќе од две години. Сторена е грешка кога во мај е одјавен како осигуреник и сега има случај во тој од 1 јануари 2009 година до избивањето на скандалот, а тоа е мај 2009 година наводно е хонорарец или волонтер како министер. Тој самиот се демантира и се фаќа во лага, со тоа што на одговорот на моето претходно прашање вели дека тој се определил да добива плата.

Почитуван господине Груевски, знам дека ви е тешко, свесен сум за заслугите на Михајло Маневски за вас. Но, ова едноставно повеќе не може вака. Баравте од мене да го направам тоа што можевме заедно да го направиме за пет минути. Ве замолив да отидеме до Фондот за пензиско и инвалидско осигурување да ви го докажам моето тврдење. Беше потребна од моја страна, дури и непристојна понизност кон директорот кого го молев две недели за прием како пратеник да го потврди тоа што сите го знаеме, за да конечно директорот прифати да ја обелодени вистината, затоа што оставени се многу траги. Но, не знаев дека во целата оваа ујдурма без ваше знаење, мислам дека и вие минатиот пат така реагиравте, инволвирана е и Владата, која допонително прави скандал што го констатирав со тоа што човек кој земал пет плати го брише од платниот список. Вие тоа можете да го про­верите, Министерството за финансии затоа воведе трансакциони сметки. Ќе видите на трансакционите сметки на Михајло Маневски дека земал и плати и пензии во овие изминати фамозни 4 месеци. Како што земал од септември 2006 до април 2009 година и пензии и плати, што е крајно проблематично, иако е законски допуштено за други случаи, не за човек на кој треба да му биде чест да биде министер во Владата, а не да си зема изминатите скоро три години и плата и пензија.

 Прашањето го упатувам претседателот на Владата на Република Маке­донија.